khistorydata/jeongjo-sjw-relations huggingface dataset:
정조 16년 · 목
疏略曰嗚呼今者柳星漢之疏是何聖世之一變怪也數昨以來投匭相續者皆以其女樂二字公然貽聖德之累明目張膽以明其架虛鑿空此臣分之固應爾也臣於此別有掩抑傷痛之心有倍於他人何則殿下方居九五之尊而星漢輩之北面以事者已幾年也猶且益事縱恣專無嚴畏以千虛萬謊無是事之女樂二字上誣聖躬欲以是頒諸八方示之來後以是推之前日之譸張何所不至前日之誣逼何所不及以目下之譸張可以驗當時之譸張以目下之誣逼可以知當時之誣逼也臣之掩抑傷痛三十年如一日而淚不敢揮口不敢言今星漢以渠輩熟習自其口發之自其筆書之彰露於殿下之前森布於一世之目決知其天誘其衷不得不如此思之及此臣之別有所掩抑傷痛乃是人情天理之不容已者以殿下不匱之考其所以今視昔不待臣言之畢則訊鞫星漢快正典刑打破窩窟丕闡名義豈非王法之不可已者耶至若凶疏中上款數句語卽是與下款同一脈絡臣不欲重言復言以慽聖心臣雖愚昧亦知越俎之有嫌而忠憤所激竊附於人得以誅之義血泣以陳惟聖明察其孤忠恕其狂妄留神採納焉批以爾疏卽大小之所不敢提而不忍言者予其可下筆作批乎
정조 16년 · 강
刑曹判書李敏輔副司直鄭景淳聯疏賜批
정조 16년 · 목
疏略曰殿下於今日諸臣之疏兩司之啓終靳兪音使輿情愈激天討不嚴者何哉豈以事關聖躬官以諫名故恐貽後弊有所疑難者歟臣請剖柝義理劈破源頭願爲殿下垂涕而陳之嗚呼粵自戊寅以來凶賊醞釀之謀實由於此故聖明每臨講筵怵焉增慕玉色悽愴不待提敎而群下亦莫不領會而飮泣是以前後進言者孰不欲殿下之親行三講式存古例而未嘗一言仰請者蓋出於昔人廢蓼莪之義且殿下於燕涓蠖濩之中經史不離於左右咿唔不輟於早夜聖學日將固無待於備例之講筵此又今日諸臣之所知也若使柳星漢者不知聖心之所在實以停講爲憂則平說敷陳不患無辭而旣曰有微意云爾則是非不知也旣知而故言之有若迫詰者抑又何心哉至其下四字所引則語勢凶悖旨意狡慝究其歸屬果犯何地凡人於敵以下語涉先故尙兢兢然致愼則況以人臣告君而尙忍爲是乎星漢非惟殿下之罪人乃先世子之罪人非惟先世子之罪人卽宗社萬世之罪人也今諸臣之討之也亦非爲殿下一身而已則殿下雖欲屈法而貸之亦恐非殿下之所可得已也言官之指斥乘輿卽盛世之美事也苟使聖明政令施措之間果有未允於群情者則居臺閣者極言竭論猶恐其言之不骨鯁是故古人有直比其君於桀紂者有面斥其君之多慾者有折檻者焉有牽裾者焉而要皆指陳顯疵或又先事防微耳安有明知其本無是事而故爲此譸張眩惑之計者哉聖上臨御以來恒抱至痛無樂千乘不邇聲色不事遊衍凡係悅耳娛目之物在聖上莫非涕泫之具滿庭臣僚孰不感怵新恩前導之時倡優之雜在輿衛之間卽東方之故事國朝之盛觀臣等自在兒少時亦慣見之矣向者文武放榜適在駕幸之日許令倡優各自跟隨而已初何嘗褻近輦前而假使褻近輦前此不過存流來之奮規飾一時之喜事顧奚足爲聖德之累乎燈夕馬苑之遊三營將臣揀取名辰私張女樂地逼大街士女聚觀其毫無相干於禁苑則凡係有目有耳者孰不聞覩噫彼星漢豈有獨不聞知之理而佯若不知隱然歸之於殿下之闕失打訛煽謗播諸遠邇此果指陳顯疵者乎先事防微者乎臺閣之許以風聞不咎爽實卽列朝來諫之盛意若於黯黮隱微之間苟有所聞則隨聞直諫不害爲無隱而今以明白顯敞一世所共知萬人所共見之事架鑿空蕩捏造虛罔一以誣詆聖躬爲事其心所在出於愛君乎出於逞凶乎是不待多言而決殿下雖欲曲恕今日北面於殿下者忍與此賊共生乎臣等自見凶疏心骨俱痛歷日靡定一番明辨之心何嘗蹔弛而老癃兄賤不足備數抗章討罪顧非其人而目見凶言闖逞聖躬受誣嚴畏囁嚅不一披歷則將何以自居於橫目之列哉傳曰主辱臣死又曰見無禮於其君如鷹鸇之逐鳥雀臣等沫血之義終不得感回天聽克殄亂賊則寧願溘死而無知玆敢乃詣九闈之外相率拜章伏乞亟允臺請使倫義快正亂賊知懼批以卿等耆臣也有此詣闕拜章之擧而曰以剖柝義理劈破源頭垂涕而陳之首尾千百言惓惓於昔人廢蓼莪之義仍又以凡人之語涉先故尙兢兢然致愼等語反覆敷衍卿等之言予豈不體察又況不獨卿等之言乎予於義理上雖乏講明之工情所摯處義理亦寓焉自不待勉强而天理與人情大抵間不容一髮斯義也粗聞於典墳彼柳星漢者之言看屬袞職可誅而不誅是悖於理也官以諫名不當恕而曲恕則反於情也予固否德污不爲此卿等立朝屢十年奄到老白首滄桑之推欲情僞之嬗改必飫悉而喫盡豈待予索言竭論然後始可能領會乎曩在御極之初次第大行誅討除非凶醜之倖已臥斃自餘未嘗假貸其腰領不以近戚俾與於八議之典星漢於渠有甚難疑顧吝而日接公車之堆案酬憊應疲一味靳可者揆之於義於理果是耶不是耶卿等須思之曾所誅討者言與迹俱綻而不惟大夫國人之所必手磔口臠抑又天地神明之皆共憤冤痛疾乃借麟經之筆乃試太阿之柄垂天下之大防立人紀於萬世非敢曰忽於誅心竊有錙銖之尺度後之良史尙論今日者許與不許無以逆覩惟予生平玩頤之積勞神精自以爲盡在是今於幺麼星漢何所事而如是斷斷寄語卿等自令尋予意所在
정조 16년 · 목
箚略曰臣區區情地實有所難强者而保護任重懲討義急又況有飭敎之鄭重固當▣蹶趨承而顧臣賤病方苦無由蠢動病中惶悶如添一病噫嘻痛矣逆賊星漢始焉有凶疏中焉有凶書且伏見儒疏批旨則此賊之在家凶言亦可知矣此實傳神護法於丙丁諸賊譸張餘習也臣自見此變毛骨俱寒心膽欲裂心與口語如狂如癡畵則臨飯而不能食夜則繞壁而不能寐古人有言曰主辱臣死今臣愛君之忱不如愛身之切不得卽地剚刃於腹以明我聖上終身之慕不邇之德於天下萬世若使後之忠臣義士尙論今日則其將曰三綱淪而五常斁矣言念及此惟有血涕之縱橫而已此而若不窮覈嚴治則國不得爲國人不得爲人區區初意容俟登對沫血飮泣上格天心及見不道之書聞不道之言捱過一日不啻如三秋而病情如此末由强策玆敢冒入文字伏願殿下深軫王綱之至重俯念輿情之憤菀卽命訊鞫星漢以正邦憲批以所欲言者俱在於領府事及兩重臣箚章之答卿可見悉此不更煩大抵卿一人引入而僚相無出膺之理圈事亦無究竟之時卿之擧能免有識之譏議勿復控辭卽起視事仍敎曰此批答遣史官傳諭再明日次對進定於明日
정조 16년 · 목
政院啓言備邊司郞廳來言今日次對左議政蔡濟恭右議政朴宗岳俱有身病不得來會云矣敎曰見昨批右相之尙不造朝予甚瞿然此意更遣備郞傳諭于右相而左相則到今情勢無異欲其入而防其路姑待右相去就當有敦勉矣諸宰如已來會先爲詣閤又敎曰備局堂上引見大臣若入來亦爲引見○敎曰右相今方造朝偕來史官與之偕入○予謂右議政朴宗岳曰洪州一面移屬海美事向因卿之筵奏特爲許施更聞移此屬彼之際爲弊不些使左相草記矣俄見草記果不出所料雖有鎖刻之嫌旣知其有弊勢難仍置矣宗岳曰臣之愚見如此雖已陳達蒙允而旣聞有民弊何可以鎖刻爲嫌乎副司直李柱國曰臣聞海美倅之言則海邑僻小初無繫船之所十里掘浦民弊不些惟洪州高北面距海邑最爲便近實合船艙其在備陰雨之方割此屬彼恐不可已矣予詢諸宰中有知兩邑形便者各陳意見工曹判書鄭昌順曰洪州牧使圖送地形故臣亦略知其梗槪高北一面旣是三大同上納之處則遽然移屬恐不能無弊予曰船艙之弊非獨海美一邑而已此例一出則後弊不可勝言且洪州一邑專靠此面今若移屬海美則洪州事亦豈成說乎右相之言決難許施而總使所陳掘浦之弊亦不可不念必須回諭道伯從長變通也宗岳曰以臣情踪豈可行公於揆地而目今亂逆未討沐浴義重不得不冒沒登對矣在臺閣之任者見袞職有闕盡言不諱則自上優容未必不爲盛德事而至若柳星漢之至凶至憯豈可以其官以諫名而一刻容貸於覆載之間乎予曰予之終始靳允者非以事關袞躬而然也亦非以官以諫名而然也若使星漢之疏眞如卿等云云則誅之殛之何待多言而予之所見異於卿等予於星漢疏自初闊者前後章疏之批以鄕闇供笑等語爲答蓋其因噎廢食等語決知其出於鄕闇渠若知其爲死罪則豈有故犯之理乎揆以常情似不如此而至於所以然不必然之數句隱映雖似非無知妄發之語而惡死就生人之恒情彼亦豈欲自陷於死罪而然乎大抵星漢之疏必欲聲討如卿等云云則自當置諸極律不然而若有一分可原之端則竄配以下非所可議予自御極以來除非天地神人所共憤痛者則誅戮之典未嘗及焉蓋有斟量者存而今獨於柳星漢置之極律則前後刑政豈非倒置乎且近以此事忍提不忍言不忍聞之說日接於前予心之疚傷當如何卿等須勿煩瀆左參贊金華鎭曰亂臣賊子何代無之而豈有如星漢之絕悖不道者哉敢以莫重不忍言之說肆然筆之於書以慽我聖心又以千虛萬荒之語公肆誣逼此而不施常刑則殆將人不得爲人國不得爲國寧不大可懼哉昌順曰臣於再昨診筵欲有所達而問候才畢卽命罷退泯默而歸矣臣賦命險釁立朝殆四十年支離不死千奇百怪無不飽經今又見星漢之凶疏矣戊巳之際臣爲翰林目見凶賊跳踉誣逼譸張之說無所不至其後數年出入兩司向於遷園時臣以都監事入侍則有考見伊時日記之事上敎若曰此時卿爲兩司以違牌遭臺啓此時違牌豈不難乎臣對以此時不能剸腹只爲違牌者此臣死罪至今思之心掉膽慄其後乙丙殿下毓德春官而誣逼之說又復譸張榮順至發凶言於公座則戊巳餘黨一脈種子相傳不絕於此可見今者星漢之凶疏又出其言之以講學爲始以女樂爲終者皆是戊巳間譸張之餘論若稱袞闕指無爲有則馳聘弋獵等何事不可粧做而必稱勤學也女樂也者其紹述凶心可以驗矣其時以娼樂闌入爲言而星漢則曰女樂雜人女樂卽娼樂之謂也殿下平日規範豈或萬有一彷彿於此者而其言之厚誣乃至於此至如講筵之說殿下至痛在心諸臣孰不知之今星漢乃曰微意又曰所以然又曰有不然者繼又以四字凶言繼之臣見此疏舊痛新憤益覺弸中卽今登筵諸臣孰不以星漢之疏謂之凶疏而苟非身經戊巳間事者則猶不知其來歷苗脈之至凶且憯矣予曰語及此事予心先慽豈忍任其提說而以其不敢言之故立朝新進輩多有不能知其事實者予之所以不禁近日章奏蓋此意也至於柳星漢事予亦不以卿等之言爲不是而但予所持疑意實有在執其跡則雖固罔赦原其情則安知不出於無知妄發耶初則予實泛看其疏不知其如此後或有以此爲言者試復取而見之則果如言者之言然或是巧湊有不可知苟使其設心眞如卿等之云云則予豈敢赦乎行副司直吳載純兵曹判書李秉模戶曹判書趙鼎鎭等齊聲奏曰以別有微意一句觀之決無不知之理將心之誅渠何可免乎昌順曰聖人用法尤嚴於假名餙詐之徒星漢凶疏今日臣等則知其情狀之陰慝造言之來脈故有此聲討若使後人見之則其言有似乎補袞其名外托於論事孰知其凶肚逆腸若是其憯誣也此又不可不及時用法也予曰予自御極以來凡係粉華之事一截屛絕非徒隱痛在心抑亦天性本然或慮緣予一人之如此竟致擧世之蕭條則殊乖和豫之氣象故間使將臣遊行向來使卿等作舟橋之遊非但識喜亦出此意彼疏中女樂云云誠不滿一哂古人以漢祖之優容桀紂之斥謂有恢廓大度而予則以爲較諸武帝不罪汲黯內多懲之言煞有難易淺深蓋凡所言者切中已病則易致於疑怒所言者初不近似則未有不啞然失笑不復置懷此乃人之恒情也予之以彼疏中女樂等說付之一笑者亦豈有容諫之德而然哉至於倡優之說蓋以其時新恩輩秪迎街上故所率倡優亦皆前導此卽吾東流來古事彼疏云云全左事實亦何必槪于中耶刑曹判書李敏輔曰下款則全事詬誣上款則語犯莫重決不可一刻容貸且泮儒疏中旣云對人凶言則國體所在豈可不一問乎予曰向批卿疏旣已剖釋開示予自有株守卿等更勿煩瀆宗岳曰臣自堂錄事後情地悚蹙萬不可强惟望體諒之恩矣予曰卿之處義漸漸乖當專由於乍出旋入近聞卿欲行公於藥院引入於揆地云安有如是斑駁之處義乎卿若引入於揆地則藥院問候卿雖入來予當不爲賜批矣大抵近來章疏之間多有隱映說去詆斥左相者卿疏及銓官疏金達淳疏皆用一套樣子設令左相有可斥之事則直陳之容或可也豈可藏頭隱尾暗地說去乎自今以後同寅協贊以放古人下殿不失和氣之義好矣至於館錄事誠難處矣瀛選是何等重大之事改錄不可遽議而許多新錄無一人行公者此豈不可悶乎非不欲申飭督出而顧其官則古之集賢殿也一直督出亦非禮使之道徐待左相造朝更詢矣
정조 16년 · 강
遞正言李翊模罷校理金羲淳職
정조 16년 · 목
承旨趙心泰啓言三司合啓畢奏之後玉堂則宜卽就座而因仍俯伏極爲未安請校理金義淳推考從之又啓言正言李翊模合辭才畢院啓未陳之前徑先就座有乖臺體請推考敎以遞差又啓言校理金羲淳奏達之際非所懷非所啓擧措萬萬顚錯請推考右議政朴宗岳曰金羲淳奏達之際其所措語非所啓非所懷大違筵體亦失格例請罷職從之
정조 16년 · 목
右議政朴宗岳啓言筵體何等敬謹而況懲討大論固當次第沫飮期於格天而諸宰迭相勦說紛拏莫甚殊涉未安諸宰中勦說者請推考從之
정조 16년 · 강
命永興本宮後麓防築後剩餘錢屬本府爲植木之資
정조 16년 · 목
右議政朴宗岳啓言咸鏡監司李文源狀啓以爲永興本宮後麓防築處所入物力端川以南所在元會付中折米一千二百七十石劃出作錢則合爲四千七百五十一兩零內今番物力實入爲四千三百二十七兩零而餘數爲四百二十四兩零此則時價作用故比之詳定價不無剩餘之數以此作爲役所留在物力屬之本府使之從便區處以爲每年植木之資爲辭矣請依狀請屬之本府以爲植木之資從之
정조 16년 · 강
命陵園墓祭器舊件收藏戶曹以備後日修改之資
정조 16년 · 목
戶曹判書趙鼎鎭啓言各陵園墓祭器中舊件不用者留置於祭器庫云今番祭器新造較正之後不無新舊相混之慮竝輸入本曹其中破傷不用者此後祭器修改時或添鐵改造或修補取用似好矣從之
정조 16년 · 강
命咸昌位田依金山例革罷
정조 16년 · 목
戶曹判書趙鼎鎭啓言金山郡所在位田卽爲革罷給代一款有從便區畵之命矣給代土地猝難覓得而各年納稅不過百十餘兩數旣無多雖不煩經費亦有從便區畵之道每年依此數給代而咸昌位田昨年被水之後因民訴發關査問則該邑所報以爲昨年雨水竝入沙場如干隨起收稅處外自在永棄中云道臣亦有文移事勢如此則不可無變通而每年納稅不過百十餘兩此亦依金山例革罷自本曹從便給代似好矣從之
정조 16년 · 강
命永柔土地相訟者自本道更査以聞
정조 16년 · 목
戶曹判書趙鼎鎭啓言因內司手本判付內旣是有主之物則在朝家核實之政事當推給卽爲招問本主仍令該道詳査狀聞後稟處事判下矣本主尹聖烈自鄕上來故招問委折則以爲此是海嵩尉立案築筒二百年收稅之地而壬戌年間其祖得獜下去修築還到平壤地作故率去人金鼎玉偸出立案及可考文蹟稱以尹家外孫僞造別給文券相訟於永柔官奸情縱露至於刑配文案則本縣紙筒上而五十餘年之間居民之作爲已物轉相賣買猝難推尋云矣以此觀之則似是尹家之土地而文蹟旣未取見一邊之言亦難準信請依前判付行關本道詳考文案査實狀聞敎曰大臣之意何如右議政朴宗岳曰事在六十年則勿許聽理金石之典也設令尹哥爲本主閪失已久而爲民人之物轉相賣買猝難還給於本主然本主之空失亦可矜令本道更爲明査爲宜矣敎曰卿言亦好屬之本主屬之民人間從公卽爲査報之意分付
정조 16년 · 강
命刑曹佐郞鄭文在與他司相換
정조 16년 · 목
刑曹判書李敏輔啓言本曹郞官向者相換時誤以鄭文在已經正郞者換差佐郞格例所拘不得行公合有變通之道何以爲之敎以相換
정조 16년 · 강
命訓局漢旅以八姓閑散人別爲試藝參互收用
정조 16년 · 목
訓鍊大將徐有大啓言臣營漢旅差出專用入錄軍案之類故八姓中閑散輩或不無向隅之歎自今閑散人別爲試取技藝錄置其入格漢旅有窠則與入錄軍案者參互收用似好矣從之
정조 16년 · 목
大司憲趙宗鉉掌令李泰賢啓言柳星漢疏語之窮凶情節之陰慝諸臣箚啓亦已槪論今以其疏中逆心之呈露凶言之悖慢者言之最是上款講學之說而特以聖懷之不忍提到諸臣之不敢語及近日疏啓每多隱暎爲辭此固出於體聖上茹痛之懷有不忍言而以其不忍言而終不言則將何以明凶徒詬天之逆節解中外然疑之情乎臣請和淚泚筆冒死陳之昔在戊寅復講之擧實爲群凶浸潤之階當聖壽倦勤之餘請十年已停之講者此魯禧諸賊綢繆之凶計不在於勸聖學也明矣此下一句抹下自是以後托講義而引諭者罔非媒孼之凶言結奧援而交煽者皆是譖構之凶謀究厥禍機是爲關捩此固聖明所以不忍間不忍言者也今日廷臣苟有秉彝孰不痛凶賊之設計悲殿下之茹哀語到講筵輒增聖慕雖以告朔之義時有開講之命凄惋之玉言不禁於由中掩抑之玉色難制於見外登筵諸臣亦皆仰覩者今此星漢一筆句斷謂之以微意單辭顯斥歸之於因噎終身孺慕之聖孝國人所悲而星漢則少無慽意廢讀蓼莪之常情門人猶然而星漢則反肆懟筆蓋緣造言誣逼自是衣鉢相傳逮至當宁潛德之初幾年此輩煽誣之說何所不至哉一脈種子尙不知戢窩窟根柢旣久且蘊必欲力抗君父謀危宗社根株未鋤枝葉更繁始售於戊已之間更熾於乙丙之際及至近年夏恭顯投凶書於內瑮福暗逞凶圖於外蚓結虯蟠種下生種式至今日又有星漢渠輩亦一臣子何乃悖逆至此又若下款兩條之說自前新恩之前導每許倡夫之後隨非今斯今古例卽然其所爲說不足多卞下款女樂之云向日燈夕各營將臣有遊衍張樂於壯營馬園之事而壯營處所旣在闕門之外馬園基趾又是營後之地則渠亦有耳必聞有目必見而强稱禁苑之遊做出女樂之說抑勒矯誣誑惑疑眩究其旨意所在架虛鑿空指無爲有一言一事惟以厚誣聖德爲計惟我殿下恒抱至痛無樂千乘在泫應行之朝賀尙多權停之特敎則聖意所在孰不仰揣而敢爲是言譸張傳播紹述乙丙諸賊舊套餘論何其無倫不道之極一至此極又聞星漢自有玆事不少追訟全無悚蹙之意惟肆忿毒之氣居家對客詬罵天日指斥乘輿凶言悖說罔有紀極聽者俱存焉敢誣也雖以金履素自明之疏言之疏旣後時語多掩護其書辭意之絕悖無嚴猶不得全諱則此在渠已是承款之斷案而謂以私書至有刪改之命昨日臺啓添入措語俱出傳說之眞的而酌約說去鶻突爲言猶未免墨沫還下誠爲無前之擧固知聖意在於包荒認賊爲子及累聖德臣竊慨然繼以憂憤公疏則全事誣悖私室則敢逞凶毒言言逆腸事事凶肚昔之汝立今之夏賊俱萃一身萬剮猶輕請柳星漢嚴鞫得情夬正邦刑批以不允又啓言柳星漢窮凶絕悖已露之逆節固難容於䨱載之間而日前憲疏名以懲討之論勘以削黜之典者殆同官師之規視若薄物之過跡涉曲護意在嘗試物情駭惋久而未已請前掌令柳▣施以遠竄之典批以此亦過矣不允又啓言臺閣發啓自有體叚不必苟同而隨時低仰觀勢進退有乖直截之風實貽臺閣之羞臣於入來臺廳之後始聞日前憲臺之發啓也初則臚列頗詳末乃忽地變改勘律雖重而聲罪及輕支辭徒煩而實狀更略意在塞責事近不誠此不過欲爲彌縫於目下陰示顧護於凶徒始畏公議之嚴遣辭旣峻終懷顧瞻之態措語更刪究厥情狀誠極叵測請伊日憲府詣臺臺臣竝施刊削之典批以不允
정조 16년 · 강
別諭左議政蔡濟恭
정조 16년 · 목
敎曰近日中書之不備專由右相之更又引入也向筵語次雖已猜得猶不知葛藤之至此未免任他今則適因事會右相雖造朝觀於陳懇出場無期此而趁不妥帖是豈陶鑄偕和之苦心乎此意申申於前席右相亦傾心不以爲不然今則可謂都無事矣至於堂錄去就事亦當待大臣備員後欲爲詢問卿之造朝當在何日使偕來史官傳諭于左議政○假注書宋知濂啓言臣敬奉聖敎傳諭于左議政蔡濟恭則以爲卽者史官又臨傳宣別諭以臣去就曲賜開導俯詢以何日造朝臣惶隕抑塞只恨聽畢之天猶未盡燭於臣之實病至此之甚也臣之數月引入始緣情事悲苦終緣疾病沈痼無以束帶造朝此豈特情事難安而已也今日右揆承命賓對進行此實朝廷之幸然微臣一已之去就何可視此而爲之決也至若堂錄詢問之敎臣是僨事之人設令得近筵席何敢出意見有所皂白於其間乎臣若畢竟去鬼爲人則謹當入瞻天顏少紓戀結之忱而遲遠早晩惟係病情進退云矣
정조 16년 · 강
有政吏曹參判李在學進
정조 16년 · 목
以尹光普爲校理崔顯重爲副修撰
정조 16년 · 강
遞訓將徐有大兼帶捕將以趙心泰代之口傳也遞承旨李邦榮以林濟遠申獻朝爲承旨前望也
정조 16년 · 목
心泰移除而邦榮違牌也
정조 16년 · 강
命嶺南濟民倉穀分屬四邑
정조 16년 · 목
備局啓言慶尙監司鄭大容狀啓以爲泗川倉在該縣不患儲畜昆陽郡南濱海有稅穀捧留之庫可容萬包之儲而庚辰以後移藏戰船器械庫舍別無滲漏晉州倉臨海者爲二處而各有流來元穀之累萬包濟穀更無容儲之勢其他距海稍遠不可不別設於近海之地而許多材瓦猝難措辦濟倉舊材從便移用誠爲得宜固城原無海倉所謂邑倉間架狹窄元穀積置猶患不瞻累千包他穀添儲初非擬議民情咸願新創於海門近地云而泗川昆陽俱有海倉晉州固城雖無海倉民樂祛瘼不憚新設而方農始役宜念相妨姑待秋成許令創設四邑穀物今秋爲始各自捧留一如湖南已例則排劃分輸亦無窒礙之端云矣嶺南濟倉之爲沿邑痼弊已有年所今幸聖心牢定矯捄有方誠海民莫大之惠也泗川昆陽俱有海倉使各糶糴實爲便宜晉州固城民之至願在於別設海倉則以所欲必從之義何靳特設一倉而但念財力不可使一毫歛取於民濟倉舊村瓦許令兩邑從便移用材瓦之外工役所入令道臣以本穀耗條從多少許劃待農歇卽爲始役之意請分付允之敎以三南濟民倉設置出於交濟之意而法久弊生不得不如是措置今則均有貯穀之實效殊甚可幸然於移倉之際用民力是豈捄弊之本意依草記嚴飭該道俾有實效
정조 16년 · 강
命洪州高北面勿爲移屬海美縣戰船仍飭道帥臣商確戰船移繫之方論報備局
정조 16년 · 목
備局啓言以忠淸監司朴天衡狀啓有草記回啓之命矣取見其狀本則以爲今此海美新定船艙在於洪州高北面之地而割此與彼之際以民弊言之則高北面距洪州遠距海美近今若移屬則便作邑底之民諸般策應必不若前日之爲便至於邑弊則洪州若失此面邑樣凡百必當減損且洪州西倉卽該邑稅大同轉輸裝發之所又是高北高南兩面民人糶糴之倉而在於船艙二十步之地若或竝與此倉而割付則勢將移輸於百餘里遠倉其所爲弊有不可言以臣愚見中分一面西倉以東仍屬洪州西倉以北移劃海美海美時在船艙本以洪州之楊林面割屬者還屬洪州以償半面之失事甚便當云矣海美船艙移改之論其來久矣尙記臣以湖西暗行御史歸陳別單請以洪州高北面可合船艙處割付海美廟議格以寢之今已四十年矣右相新自湖西來又以此爲請臣固贊成之不暇而但念爲治之道最忌擾民近千戶全一面割此與彼之際擾必及民前日廟議之格以寢之未必不由於此月前成命旣下之後以高北許多民人之來伏闕外聖心軫念更命道臣具意見馳啓今此論列雖似方便以臣之見高北若果可割之地則朝家處分但當明正割給俾改船艙何必就海美六面之邑割其一面以償洪州之失哉且令洪州安巢之民割與海美海美安巢之民移之洪州無事之中作爲許多擾端甚非得計右相則主道臣之啓臣則以爲道臣之啓不可從大抵戰船之掛在陸地係是朝家不可不念之事則雖不割與一面或半面土地船艙可合之處使之移繫戰船只割浦邊一二村使定守直軍卒則足矣追聞高北面地名桶浦實合船艙更爲分付道臣詳細審察果如所聞則海美戰船移泊桶浦守卒量宜定數於附近浦村而土地則勿爲移割恐爲兩便之政事勢之能無掣礙與否請令道臣更爲論啓允之敎以當初移屬之請卽爲允從者雖出於重其言之意到今思之未免輕先況民情之如此事實之如彼旣詳知之何嫌鎖刻乎船所之淺灘非獨海美一邑爲然則以此以彼割面移屬一款置之爲可以此分付至於船所掘浦之爲海美民鉅弊亦所當念就中移繫之方嚴飭道帥臣使之商確報本司
정조 16년 · 강
領敦寧洪樂性上箚賜批
정조 16년 · 목
箚略曰臣特蒙恩暇往受榮養往來之際恩數曠絕感結幽明欽聳宗族第臣於日前得見柳星漢之疏字字陰憯句句閃忽心寒膽掉骨靑肉顫口不忍讀目不忍見恨不卽地手刳其腹寸斬凶肚以雪君父之誣辱少洩神人之憤惋耳其疏語脈絡之窮凶絕悖兩司之啓大僚之箚已盡臚列臣何忍泚筆煩複重慽我殿下之心哉第其上款下款外雖分作兩叚內實湊成一串殿下之大考出天八域莫不欽頌則渠必欲漫漶而譏辱之殿下之至哀在心一國莫不隱痛則渠必欲譸張而誣毀之究厥心腸奚啻春秋無將漢法不敬之逆也耶且星漢之罪惡雖以殿下之至仁有不可赦者雖以殿下之大度有不可容者以人臣而誣逼君父侮辱君父者不用三尺之章則人不得爲人國不得爲國況此賊則不但聖躬之誣辱乃敢陰逼於至重至敬之地則以殿下誠孝之純舊義理之嚴明豈可使此賊一日容息於䨱載之間耶四字凶言卽渠斷案心旣綻露跡亦昭著肆市之典懸街之律直擧而施之不容少緩伏乞夬允群請上以湔洗誣辱下以昭明倫綱批以好享專城穩稅京第爲卿欣幸萬萬箚辭詳在近日諸批此不更煩仍敎曰此批答遣史官傳諭
정조 16년 · 강
知義禁具庠上疏賜批
정조 16년 · 목
疏略曰今日臣子之所弸結於中而不忍言不敢言者誠恐慽我聖心也臣則苦心在此血誠在此況得以保有至今復起爲人者一則聖恩也二則聖恩也尤豈於我殿下天地父母之前有所趑趄隱諱而猶有所不忍言不敢言者亦臣悲苦之情也今於星漢疏出後不勝抑塞痛骨玆敢泣血仰陳焉噫星漢之罪大臣重臣三司館儒聲討無餘而殿下之一向靳允一日二日上下相持者此何故也星漢之疏用意遣辭陰凶絕悖上款之語犯莫重下款之厚誣聖躬無異公肆詬罵卽足譸張餘習經筵事之敎及於筵臣者實出於隱痛之聖懷爲臣子者耳可得聞口不可言星漢獨何心腸肆然筆之於書以微意廢食等語萠於心而發於口哉至若禁苑駕前之說粧虛捏無全爽事實疑眩聽間伏惟我殿下臨御以後未嘗有聲色游衍之樂者不但不邇之聖德則凡今在廷臣僚孰不感愓而其疏一出四方傳播渠獨非北面者而忍以此等之說敢售貽累之計乎況其抵金履素書遣辭之凶悖指意之陰巧有甚於其疏而其中春苑之東一句語何等莫重之地便是不道之說思之及此尤不勝心寒骨顫直欲無生也此而若不嚴加懲討則殿下無窮之孝思何以有辭於後臣子沫血之大義將無可伸之地寧不哀痛憤惋也哉臣方惶懍之不暇而猶敢有言者卽是平日衷悃按抑不得者伏願亟降明命以正王法批以柳星漢事昨於兩重臣批悉言之卿雖以平日衷悃按抑不得爲說何如是煩陳乎至於星漢之抵吏判書中春苑之東云云語意專設着落執此而直云不道則反涉屑越之歸矣
정조 16년 · 강
執義沈能翼上疏賜批
정조 16년 · 목
疏略曰噫嘻痛矣今日殿下之廷乃有此柳星漢之疏者天下寧有是耶苟有一分彝性一分臣節豈忍以此等絕悖無倫之語萠心發口敢陳於黈纊之下哉大僚嚴討三司交爭繼以有館學之叫此可見輿情之所共憤而正孟子所謂大夫國人皆曰可殺者也夫何上下歷日相持兪音尙閟致使人紀不立王綱不振乎鳴呼東土臣民北面於殿下者仰念殿下情事而不爲之流涕則眞無人心無人理噫彼星漢肆然以不忍聞之事直及於不敢言之地其遣辭之巧憯旨意之叵測誠有不忍索言者至若唱出虛謊無根之說謂以卷傳閃弄口舌外要補袞之名內售誣上之計是豈有人心有臣節者所可爲耶伏見諸臣疏批一例靳許有若星漢之情之疏猶未彰露於義於理容有商量者然臣愚死罪不能無訝惑於聖上燭理之明也今其疏中巧慝之情狀陰慘之心跡實是路人所已知矣凶言豈或近似於鄕闇官名遑可顧惜於亂賊乎伏願亟從群請快正典刑批以柳星漢事不允爾其勿辭察職
정조 16년 · 강
正言尹魯東上疏賜批
정조 16년 · 목
疏略曰人心漸溺世變層生粵自乙丙以來一種梟獍之徒含毒而伺釁者不無種下之生種果然星漢之疏出矣今其說分作兩截而細究其用意則上截下截一塊打成叚絡相連所謂上截卽逼於莫尊莫嚴之地也其所謂下截卽誣我聖躬也此殆明義錄諸賊之所未嘗有者也而論其心跡則自有所從來矣鳴呼當年之譸張轉而爲乙丙之譸張乙丙之譸張幻而爲星漢之譸張臣於此欲言而聲先失欲書而涕隨零不忍以不忍言之言言之於殿下之前以重慽我聖心也然徒懷不忍言之心終致不敢言之歎則聖誣無以雪矣國賊無以討矣玆敢忍淚而忍言之惟聖明垂察爲噫人臣之勉學於其君也其爲說不爲不多而惟彼星漢外托匡救之名內售凶憯之謀隱映閃忽乍吞旋吐其中數三句語之窮凶絕悖顯有當日胥動之餘習豈料今日殿下之庭復有此亂賊之遺種哉凡今在廷搢紳之承聞筵敎者孰不於邑感涕欲廢蓼莪而星漢抑何心腸隱帶譏斥顯加嘲訕若足陰且慝也卽此一款已在渠萬剮猶輕而至於女樂倡優等說遣辭之巧惡下語之閃弄直與上款云云一串貫來者也懸燈之夕將臣之遊衍於馬苑不害爲升平勝事而星漢則曰女樂雜進於官禁唱榜之日新恩之柢迎於蹕路亦出於列朝故事而星漢則曰倡優褻近於駕前大凡臣子告君之辭雖尋常奏對猶且十分詳愼以存至嚴且敬之禮而曷嘗有打謊之如星漢捏無之如星漢者哉惟我殿下天姿恭儉至痛纏心凡於服御之間追漢帝省略之規聲色之際存湯后不邇之戒卽八路臣民之所共欽仰莊誦者也而忽地捏逼之言橫加於聖躬言念及此寧欲無知此蓋由於凶醜之窩窟未破亂逆之根柢自在浮言悖設便作傳法至有此至妖至惡之言上累聖躬之不足卒自犯於大不敬之科渠若有一毫臣分寧忍爲此今若使此賊一日容息於䨱載之間則將墮之倫綱無可扶之日將晦之義理無可明之時將使國不國而人不人豈不大可寒心哉伏願亟從大臣三司之請快正典刑批以柳星漢事不允爾其勿辭察職
정조 16년 · 강
命判府事兪彥鎬祿俸更爲翰送
정조 16년 · 목
畿伯徐鼎修以祿俸不爲領受啓敎以令地方官更爲輸送
정조 16년 · 강
遞都承旨金憙以李祖源代之前望也
정조 16년 · 강
推兵曹判書李秉模平安監司洪良浩賜順川郡守尹頤東箭竹五十箇
정조 16년 · 목
良浩狀啓以爲順川郡守尹頤東自備錢二千六十兩以出身李沁折衝金益喆定都廳監董旣建勸武亭五樑六間躬自勸射各樣軍物之修改及新備者厥數夥然甲冑旗幟諸般器械煥然一新其志切圖報鳩材效力之誠實爲可尙而其外自辦錢穀防減民役之數亦過數千一境蒙惠宜有別般褒賞之典請令該曹稟處兵曹啓言今此尹頤東自備修繕雖是守令職分內事其在勸後之道不可置而不論右職調用監董將校李沁金益喆帖加成給似合事宜請上裁敎以依回啓施行年少武倅之銳意修繕之政卽渠職分內事則誇張眩耀已涉不可所入錢貨之以幾千幾百枚擧數爻殆若質請受價然者揆以國綱萬萬駭然渠固不足說而道伯之依其言謄啓卿曹之無一辭回啓皆未免不察卿等推考旣曰修繕則不可全然勿論該郡守尹頤東箭竹五十箇賜給
정조 16년 · 강
賜校理金羲淳副校理宋祥濂李尙度等疏批
정조 16년 · 목
先是羲淳等疏略曰上恢來諫之德而下有敢言之風者固聖世之美事也然豈有如今番柳星漢疏之托以敢言絕悖無倫也哉夫經筵一事殿下於向來絲綸之間亦已示意於群下者屢矣渠必無不聞不知之理且雖以渠疏觀之旣曰別有微意而然又曰未必然云爾則始若不知而又若知之者然而乃敢肆然以不敢言不忍聞之事無難濡筆登諸章奏以貽我殿下之慽使其知之而如是爲言則其爲言之回譎事之駭惋莫甚於此鳴呼古今天下寧有是哉至於下款事渠亦出入於臺閣厚被我殿下之恩造而乃敢以此等閃忽之說勒歸於吾君乎夫假托無根之說敢行橫勒之習者在尋常敵以下之人尙不可乃爾況於君父乎我殿下雖於燕閒之中未嘗不以聲樂爲戒之盛德惟彼街巷婦孺亦必皆知而渠所謂巷傳之說乃以疑晦之傳說架鑿之浮語章皇於文字之上眩惑於聽聞之間鳴呼苟有人心爲今日北面之臣而尙忍爲此乎唯其外借匡救之名內售疑眩之計架虛爲說勒誣君父者究厥心腸節節凶悖凡有秉彝之天者擧懷隱痛之心思一明卞同聲嚴討者乃公共之輿憤而乃者臺臣之疏啓未蒙曰兪之音反示靳允之意伏奉批旨孰不仰我聖上藏疾納污之盛德而其在嚴國綱而雪君誣之道豈容如是言念及此不覺懍然而心寒臣謂亟允臺臣之請前正言柳星漢出付王府嚴鞫得情以正典刑宜矣祥濂疏略曰天綱太恢亂逆層生倫彝日斁變怪百出至今日柳星漢疏而極矣其上一款固是爲今日臣子者所不敢言所不忍提而渠乃張皇爲說無所顧忌閃忽其辭莫掩腸肚始旣說出微意二字疑晦於若知若否之間末乃插入廢食一句直逼於至重至敬之地詳其語脈決知非漠然不知而偶爾拖及者旣已知之則又何敢以此等字句萌於心而發諸口乎卽此一叚已是渠凶逆之斷案況其假托巷傳做出無根之說輦路率榜只循舊例而乃謂之倡優褻近武將賞燈不過私會而乃謂之女樂雜入眞若堂堂法駕之前雜戲迭陳肅肅淸禁之內褻玩竝進此非特誑惑衆聽眩亂人心我殿下臨御以來不近紛華之苦心至意陰翳厚誣無復餘地其設意之陰狡造語之憯慝直令人骨寒膽掉憤不欲生猶殿下過於包容曲加㴠貸相箚臺啓聲討正嚴而兪音尙靳輿憤轉激此不但殿下之罪人抑亦神天之所共誅殿下顧安得以私之乎伏願廓揮乾斷亟允群請使彝倫正而亂賊懲焉尙度疏略曰丙丁以來凶徒之傳法每在於誣逼聖躬譸張訛言前後諸逆如印一板而不意今日復見星漢之踵其餘習也蓋其上款云云陰閟閃忽驟看則外托陳戒也憯毒凶巧細究則內售訕侮也其所爲說固是今日臣子所不忍言而渠旣提到則亦未嘗不知也乃敢以所以然不必然等說自設問答之辭顯肆拶逼之習至於其下四字尤萬萬絕悖渠若有一分北面之心何敢以此等凶慝之說萌諸心而發諸口筆於書而陳於前乎惟我殿下以殷宗典于學之工有漢帝樂不疲之誠而所以罕御講席旣有年前筵敎則在廷臣僚孰不爲殿下掩抑而彼星漢者獨何心腸藉爲話柄肆發不忍聞之言敢逼不忍言之地究其設心用意誠一當世之亂臣賊子也至於下款所云又何凶譎誣捏之至此耶我殿下臨御以來凡係豐豫紛華之事不但聖情之本自澹然是亦出於惻怛不忍言之意則自夫丙申後十七年何嘗有一分近似於此等處而至若渠疏中雜入云云尤是千千荒誕萬萬誣詆渠亦人耳有何怨毒於天日架虛鑿空橫勒爲說以馬囿隔遠之地而謂之禁苑以將臣循例之會而謂累大德此與上款凶言雖若兩節事而其旨意所在則首尾相貫打成一叚凶情慝謀必欲玷累聖德煽惑群聽而後已如欲詳加勘破臣實有不忍明言者而要是無君之凶肚不道之逆腸彰著於一疏兩款之內夫罪著凶逆而不加以凶逆之誅凶徒將無所懲畏逆孼將有以闖肆豈不大可懍然哉伏願亟允臺啓卽令王府嚴鞫星漢窮覈情節快施當律以洩神人之憤焉日前柳▣疏之全沒本事鶻圇爲說已極痛駭而其中曰頗曰涉置之疑似之間顯有彌縫之態其陽藉論斥陰售庇護之狀直令人不忍正視其在懲私黨淑人心之道不可不嚴處臣謂前掌令柳▣亟施屛裔之典斷不可已也至是竝批以不允爾其勿辭察職
정조 16년 · 강
行咸興本宮酌獻禮
정조 16년 · 강
都承旨李祖源上疏賜批許遞
정조 16년 · 목
疏略曰卽伏奉知申除旨義當▣蹶承膺而第伏見前承旨申耆徑出疏本以校理李普天疏中柳星漢凶疏後不言三司刊削之請有所自引至蒙恩遞臣亦其時三司中一也緘默玩愒未卽致討之罪臣方自訟之不暇堂疏雖未及賜批旣有以此自引者則臣之處義宜無異同伏乞亟降威罰批以處義與前承旨申耆無異本職許遞
정조 16년 · 강
推吏曹判書金履素仍飭上來
정조 16년 · 목
敎曰都承旨之代政官牌招以在京無故人差出待下批牌招察任觀此坐不坐單子吏判以在外懸錄處義太過向來人言旣涉情外辭疏之稍後亦由於私書句語勿錄事還給之致在重臣道理但當付之無卞之義而已自郊尋鄕殆若自劃然者殊甚未安行吏曹判書金履素推考申飭上來
정조 16년 · 목
以洪明浩爲承旨徐有沂爲正言丁範祖爲刑曹參判尹坊爲知事李應爀爲都總管
정조 16년 · 강
獻納朴奎淳上疏賜批
정조 16년 · 목
疏略曰臣於尋鄕之路聞有變怪倉黃入來取見大小臣僚之章果然逆賊星漢出矣中心包藏者色辭闖發而不可掩卽其疏辭可知其醞釀之積久而根柢之難拔也自夫丙丁以來惟彼梟獍之性天討之下磨滅不得復生一星漢敢以天理人情所不到之說慽我聖心誣我聖德噫嘻痛矣上款數叚語外假規勉而凶肚逆腸綻露無餘下款數句又復綴照上款語脈不但直欲誣毀而止耳以之煽惑群迷誑誘衆懟遣辭憯毒指意凶慝此豈由於鄕闇可笑而作耶尤與金履素往復之說自作證案顯肆奊詬乃是自前譸張之賊非獨今日殿下之逆也臣一見其疏心骨驚寒毛髮俱竦恨不卽地臠食其肉寢處其皮不忍更提不忍聞不忍言之說以傷我殿下無窮之考思也大臣重臣臺閣館學一辭論斷而迄無典章擧行之事何殿下容忍之過至於此耶且伏聞伊日臺啓以星漢姓字不書之故至有啓辭勿捧之敎諸臺引避而遞承宣陳章而出原啓辭尙不得承批云星漢特一未正法之極逆也其姓字與奪固無庸爭難而其在臺體亦不可旣削而更書明矣殿下雖以惜卵之意姑貸數日之命而豈足以一字之還書重紓其必誅之法耶以是也院啓連日闕呈便成一覆難之義未知殿下又何故而爲此也此所謂拘於小而廢其大者也臣謂院啓之未下者卽爲賜批仍亟斷而行之以正邦刑以洩輿憤焉批以不允初未諦看故曰有云然無論如此如彼大抵去姓之規自有金石不易之典院臺之一味燈非非矣觀於再昨憲啓之釐正亦可知法例之本自如許今何可推尋更爲賜批乎爾其勿辭察職
정조 16년 · 목
疏略曰義理晦塞世道日以陷溺懲討不嚴凶逆無所畏憚近年以來亂賊接踵而豈有如柳星漢之窮凶絕悖至妖且憯者乎蓋其疏語專事閃倏外托補袞之說內售譏議之習上款三句凶言無非人臣不敢言者而渠敢肆然發口筆之於書下款二字謊說國人皆知其無是事而渠敢架虛鑿空厚誣君父嗚呼此何等怪變此何等凶計渠雖蟣蝨賤品而立殿下之庭食殿下之祿者十許年豈忍以至敬至尊不敢言不忍聞之事無難說去有若嘗試者然至謊至誕千不近萬不當之說恣意誣蔑有若凌侮者然凶疏一出見之者莫不髮竪膽掉直欲手自剮磔食其肉而寢其皮也噫嘻痛矣渠焉能獨自辦此一種凶徒有此伎倆久矣初以謎語隱暎之後以衆咻誣逼之或以流言或以投匭者非今斯今卽渠輩眼慣而手熟者故今乃於聖明臨御孝思不匱之時有此大不敬大不道之疏是豈獨見偶發之事乎試以渠疏中聞於巷傳等語觀之其潛與不逞之徒公傳無倫之說可以覻得矣近者公車日積聲討不止皆是秉彝之所當然常憲之不可已者而殿下以鄕闇供笑等字賜批而尙靳允可臣竊惑焉夫誣人之律雖在敵以下猶且究覈而以法繩之況誣逼君父乎又況事關於君父所尊敬之地乎此而不快伸王法則不知幾箇星漢復出而做出何等說話也竊恐義理無闡明之日而亂賊無寢息之時豈非大可憂懼處耶臣雖不敢逐句索言重慽我聖上之心而忠憤所激涕淚被面敢陳沐浴之請粗伸沫飮之義伏乞亟從大臣三司之言嚴鞫星漢明正典刑覈其徒黨破其窩窟俾輿憤少洩亂賊懲畏焉批以以鄕闇供笑等字賜批爾雖如是爲說供笑二字豈可用於上款乎但於當初看之太闊略故其批上款語至有近來無此作之句語則無論近日聲罪之稱停與否到今思之此句語自批旨亦未免不稱停可謂近來無此作七字令政院刪去爾其勿辭察職
정조 16년 · 강
校理李普天上疏賜批
정조 16년 · 목
疏略曰天網太恢亂賊無懲凶徒逆竪換面迭出而豈有如柳星漢之至妖至憯也哉嗚呼經史每勤於燕蜎講筵或曠於隻日則是豈聖學之有忽寸陰而在庭群工亦不敢提說仰陳者誠以聖心之所不忍聞臣分之所不敢言惟彼星漢抑獨何心乃以不忍聞之說攙及不敢言之地假托陳勉陰售譏逼至有別有微意因噎廢食等句語則其窮凶絕悖罔測不道者實是前後諸逆所未發之凶言苟使星漢有一分北面於殿下之心則豈忍以似此口氣筆於書而陳於前乎卽此八字之凶言已渠萬剮之斷案而若其下款所謂女樂雜入禁苑云者又何其妖譎憯慝之至此極耶向來諸將臣之放馬苑燈夕遊衍不過是隹辰之勝遊太平之盛事則何所關於聖躬而忍爲此白白地厚誣之凶計乎馬苑之爲地卽宣仁門越邊間一大康衢之處而士女之所嬉遊歌管之所雜沓者疇昔然矣此賊之做出來禁苑二字卽掩不得包藏之心而仍又繼之以雜入二字以爲百計千方疑亂聽聞之計者是可忍也孰不可忍也噫惟我殿下臨御十七年來凡於粉華一事未嘗有留接於宸聰者非直出於古聖王不邇之戒滿庭臣僚八域民庶夫孰不爲殿下欽誦掩抑而星漢亦人耳忍爲此架鑿之說敢售其眩惑之謀以此事而誣我聖上者究其設心用意非豺狼則梟獍耳思之及此不覺心骨俱寒此蓋丙丁群凶譸張謊說誣逼聖躬之熟手餘習而星漢之復踵凶圖乘機闖發者其妖肚逆腸之與諸逆一串貫來明若觀火以上款則犯上也以下款則誣上也而況其兩款之旨意脈絡相接互結者乎此而一日容貸則國不可爲國人不可爲人豈不大可懍然乎此際又伏見重臣疏本則星漢公車投匭之後又以私書肆發凶言語意之凶憯愈往愈甚古今天下寧有公以疏私以書極意剌口厚誣君父如此賊之爲者乎髮竪膽掉尤不能自定伏願殿下廓揮乾斷亟令王府設鞫星漢究覈凶謀期於得情快正典刑以懲亂逆之心以洩神人之憤焉至於柳▣身居臺地稱以言事無一字提及本事外假論斥之名陰爲庇護之計鷹鸇之逐固不足責而不誠無嚴胡至於此乎臣謂前掌令柳▣爲先施以遠配之典宜矣星漢凶疏之後凡有血氣之倫者孰不腐心沫血如不欲生而三司之列沁泄爲事專昧明張之義甘歸含默之科爲君父討賊之意固如是乎臣謂前後不言三司竝施譴削之典斷不可已也批以不允三司事亦爲不允爾其勿辭察職
정조 16년 · 강
命長城等四邑常賑牟還依狀請量宜作租
정조 16년 · 목
全羅監司鄭民始狀啓以爲長城府皮牟還二萬四千三百十三石零扶安縣皮牟還八千一百三十三石零和順縣皮牟還七千三百八十四石玉果縣皮牟還五千一百二十三石零以其當分條計之則每戶所受或爲五六石或爲三四石爲弊不些民情擧願作租長城府常賑皮牟四千石扶安縣常賑皮牟二千石和順玉果縣常賑皮牟各一千石特許作租待秋捧上事請令廟堂稟旨分付敎以依狀請施行事回諭
정조 16년 · 강
命嶺南後漕倉領運差員薺浦萬戶金擎廈爲先差代仍飭該道臣嚴明漕法
정조 16년 · 목
全羅監司鄭民始狀啓以爲順天府使李虁牒呈內今四月二十八日到付慶尙道後漕倉領運差使員薺浦萬戶移文內玄風縣辰字船一隻漂到三日浦面洛浦前洋全船沈沒云故府使馳到防踏鎭掌內洛浦前洋漂船所在處則色吏沙格十七名俱得生活所載穀物沈在水中故發民卸下則米爲一千二十七石九斗太爲三十九石九斗九升以其陳省勘合文書憑準則米實上納外加載爲三十一石所卸穀物分給境內民夫船隻漂着處親審則無草嶼巖石只是泥滷之地而船體則松板及駕龍木皆動退云矣防踏僉使異在豐不善指導致此全船沈覆之擧已萬萬駭然而該掌內敗船形止過五日終無文報其所擧行尤極稽忽故依定式拿致臣營各別嚴棍而漂船處旣是泥滷之地無巖嶼之險則船體之折傷事甚可疑監色沙格等嚴加究覈以報之意分付于該府使李虁處敎曰臭載之弊亦有許多般道內漕船之一時裝載兩處致敗者前所未聞該曹當回啓所謂差使員無異於不騎近來嶺南漕倉臭載事年年添一酬應揆以國綱萬萬駭然令廟堂嚴飭該道自明年俾勿如前該差使員法當嚴勘爲先作窠其代令該曹口傳差出下送
정조 16년 · 강
召見藥院三提調于熙政堂都提調朴宗岳提調鄭昌順副提調洪明浩
정조 16년 · 목
予謂宗岳曰昨夜甘霈得之顒望之餘殊甚可幸而能無未足之歎云耶宗岳曰果不無未足之歎而見今兩意尙濃繼此霈注則庶可優洽矣日前賓對臣等以目下懲討事齊聲仰籲而誠未格天兪音尙靳此固臣等不誠不忠之罪而亦豈無憾於天地之大乎雖於聖躬上有拶逼之語猶且曰誣上不道況此賊凶疏之上款句語其所關係何如則此非惟殿下之罪人乃是宗社之罪人非惟宗社之罪人乃是天下萬世之罪人明正典刑夬伸天討寧容晷刻少緩而上下相格拖延屢日臣等之憤惋抑鬱姑舍勿論其爲虧隄防而壞王綱顧何如哉予曰事係莫重豈待卿等之言乎予之所以至今靳持者意有在焉蓋自近年以來人心之澆漓世道之委靡更無餘地而或當凶徒一出鞫獄一出之後則澆漓者一倍澆漓委靡者一倍委靡如此不已終必至於莫可收拾之境此予之所深懼也苟非然也則柳星漢卽一蟣蝨之微顧何難於鋤治而必欲力沮公議當兪而不兪乎曩於刑判疏批略示予意又於日前賓筵罄悉餘蘊卿等想必領會矣昌順曰聖意雖以世道人心爲慮不欲窮覈而此則有不然者如此窮凶極悖之類苟不明正典刑則亂賊無所懲畏義理日益斁晦人心豈有可淑之時世道豈有可靖之期乎且臺啓儒疏皆云肆發凶言則一番鞫問覈其虛實卽斷不可已之事而至今仍置不復究覈其在國體事面果何如耶明浩曰提調之言誠然矣儒疏旣云其人則所謂其人之爲誰某不可不一番鉤覈而因循掩置使如此不佞之徒公肆凶言晏然自在天下寧有是耶予曰朝象之所貴不外乎寧靖二字此輩一出必皆究問或至於滋蔓不可收拾之境則是豈予保合太和之苦心乎宗岳曰堯舜之世亦有四罪之典蓋以戒於前則不繼於後懲於此則不作於彼使天下之人▣然知惡之不可爲罪之不可逭正所以爲生道殺人之道也亟允兩司之請是臣等區區之願也予曰玉堂崔顯重上疏入啓已有日而姑不賜批者蓋欲詢問於卿等而然也其疏論尹九宗事以爲九宗本與柳星漢相親向來大論方張之時渠以時臺違召不參及夫衆論喧騰則忽復假托狂疾云本事所係之輕重大小姑置勿論佯狂二字是何等題目而豈料今日朝廷有此妖悖不正之習乎誠有是事則其罪斷不可容貸如或眞有狂疾則雖推罷之典亦不可加在今所當辨者惟在眞狂與佯狂而但究覈無方何以則可以得其實耶宗岳曰假稱狂疾規避大論情狀痛惡亦關後弊一番窮覈恐不可已矣昌順曰詳問于崔顯重則必有其所從聞之處次次究問自可得其虛實矣予曰堂錄事誠可悶矣改錄則不可遽議中批則亦涉張皇目今區處之道惟在督出一事在前如此之時或有遭改正之彈而行公於館職之人乎昌順曰安聖彬一人外無聞矣予曰近來廉防雖云放倒豈有有改錄之請而行公之玉堂乎非不欲嚴飭行公而所可惜者卽集賢弘文之名器也宗岳曰聖敎誠然矣當初改錄之請臣固未免率易而旣有此論則揆以廉防似不可行公矣予曰一年再錄未爲不可而亦難遽然爲之卿須爛商善處之道後日筵奏好矣
정조 16년 · 강
罷承旨鄭益祚職遞徐龍輔林濟遠申獻朝拿處假注書申龜朝
정조 16년 · 목
益祚啓言臺啓之不得經宿啓下自是古例而今月初四日次對時憲府下諭啓辭見漏於入啓之中今始書入事體未安不能檢飭之失臣不勝惶恐而當該注書請推考敎以近來臺風無一事堅守古規竝與政院擧行之若此事未前聞萬萬駭然該房承旨罷職其後坐直承旨及傳敎謄入承旨遞差當該注書令該府拿問各別嚴勘以存古規以重臺體
정조 16년 · 강
遞大司憲趙宗鉉掌令李泰賢
정조 16년 · 목
宗鉉等啓言臣等卽伏見傳敎下者以日前下諭啓辭尙不書入至有注書拿勘承宣罷職之命誠不勝惶愧之至凡臺臣傳啓後無論新舊旋卽書送於堂后例也臣亦伊日筵退卽地謄送而卽聞尙在府吏袖中以致經日不入云緣臣疏忽初不照檢伊後朝紙更不致察遂使莫重之臺啓有此屢日之稽滯事未前聞罪實在臣今何可諉諸下吏獨自晏然乎請命遞斥臣等之職批以卿等亦難免不察之失爲先遞差
정조 16년 · 강
命貸下壯勇營錢四萬兩于畿營俾爲顯隆園火巢內民田價及幸行時外帑庫經用之需水原安山振威陽城等邑鄕任校吏採木植木人分等施賞差員句管植木物力八邑赴役民丁糧米以水原府結錢及大同會減各邑自備植木物力以各該邑公穀會減
정조 16년 · 목
京畿監司徐鼎修狀啓以爲謹依筵敎園所三定火巢內所在田畓更爲摘奸詳探則當初執卜給價時不無參差未均之處參以時價量以民願磨鍊其當給添價之數將不下二千兩以今苟艱之經用從他措劃其勢末由毋論某衙門某軍門儲留錢中一萬兩限周年貸下則就其中除給田畓添價後減縮之數自臣營從便拮據期於限內還報爲計請令廟堂稟處今春植木頒賞時見漏校吏行會列邑使之査報矣各邑所報今纔齊到而其中或有以在邑採木不入於別單者或有在前植木時雖爲效勞而以今春之未及赴役亦爲見漏者故區別其植木採木次數一體開錄于左植木八邑中南陽果川兩邑則果無遺漏之人云廣州則雖有報來而皆於當年已蒙賞典故今不擧論水原將校折衝崔道義出身柳厚中尹龍大閑良朴興孫白光協韓致裕色吏安天福文業龍崔應辰安就大竝庚戌秋壬子春採木將校折衝嚴述道出身金鎭豐兪彥柱林天甲閑良崔才禧龍海信嚴哲臣文廷仁金光郁崔光純金麗光金寬嚴始民金仁述鄭興彬金中彬金就銳朴泰允崔瑞龍色吏崔宗鉉羅文璧羅就福崔靑崗李應福林龍甲竝壬子春採木○安山鄕所幼學吳德魯色吏李時春竝己酉秋庚戌春庚戌秋植木將校閑良朴光瑞己酉秋植木庚戌春採木庚戌秋植木色吏金鼎益己酉秋植木庚戌春庚戌秋採木朴熙福己酉秋採木庚戌春庚戌秋植木金鼎雲宋致郁竝庚戌春庚戌秋植木○龍仁將校折衝崔龍福庚戌春庚戌秋壬子春植木座首幼學安重宅己酉秋庚戌春庚戌秋採木色吏慶錫胤己酉秋採木朴斗善壬子春採木○振威將校嘉善金重鼎己酉秋庚戌春採木庚戌秋植木色吏尹伊殷己酉秋植木庚戌春採木庚戌秋植木柳致茂己酉秋庚戌春採木庚戌秋植木將校閑良柳興潤庚戌春植木色吏崔應瑞兪彥▣竝庚戌春植木庚戌秋採木將校閑良朴萬松崔應祥竝庚戌春庚戌秋採木色吏朴繼采己酉秋庚戌秋採木將校閑良金日申庚戌秋採木色吏柳希祿柳元茂竝己酉秋庚戌春庚戌秋植木張秀弼己酉春庚戌春庚戌秋壬子春採木○陽城將校閑良白泰興庚戌春庚戌秋壬子春植木文周命己酉秋庚戌春壬子春植木敎曰園所所用不煩經費卽本意苦心也已有經營措處者何可取用於經費衙門乎所請萬數之外加一萬許貸而以壯營儲留以供園務條限二萬兩輸送事卽爲分付該營及該道之意令備卽傳之後錄中園所植木各邑校吏之賞典遺漏者安山郡鄕任吳德魯龍仁縣將校崔龍福陽城縣將校白泰興文周命安山邑吏李時春振威邑吏柳希祿柳元茂張秀弼等八人依已例竝帖加成給其餘之次帙邑校六人邑吏四人各木二疋布一疋之次邑校十九人邑吏六人各木布一疋之次鄕任一人邑校二人邑吏六人各米五斗木一疋之次邑校一人邑吏二人各米四斗木一疋之次邑校二人邑吏一人各米三斗木一疋之次邑校一人邑吏二人各米三斗分等施賞木布及穀物亦依已例爲之事回諭帖加今日口傳下批與回諭及敎旨卽爲成送後微稟事該房知悉又狀啓以爲顯隆園幸行時外帑庫各樣物種及各處應下之數每年不下爲二千餘兩內而不損經費外而不煩民邑而從便措劃之方及今講究然後可無前頭苟艱之慮今若以各軍門某樣錢中限二萬兩劃付臣營方便取殖以爲每歲支用之資則誠甚便宜而事係變通請令廟堂稟處敎曰本府之說置外帑以供園幸時各項所用者出於不煩民邑定火巢地界時田畓價猶令以壯營條許貸況此庫關於御用者乎依狀請特爲許貸亦以壯營錢取用事令備卽傳之卽爲分付該營該道又狀啓以爲園所植木之差員句管處所入物力以本府結錢會減八邑赴役民丁糧米亦以大同米會減自備植木邑則株數區別使役軍丁從實修成册以報之意竝行關知委矣各邑所報今纔齊到而植木八邑中南陽振威陽城果川等四邑有自備植木故考其株數以會付公穀會減給價後竝與結錢大同米會減實數一體開錄差使員句管植木處所入物力以結錢會減秩錢五百三十五兩七錢五分植木軍二千一百四十三名每名雇價二錢五分式錢六兩安城陽城柳木載來馬貰錢三兩四錢內下橡實播種校吏七人官隸十名每名二錢式錢一兩一錢四分植木境界標木六箇價錢二十一兩六錢壯勇營將校七員及奴馬留糧與上京時路資錢一百二十六兩四錢四分壯勇營植木軍留糧及上京時路資錢六兩一錢六分壯勇營植木時待今本邑色吏一人糧資合錢七百兩四錢九分以水原辛亥條結錢會減○八邑植木時赴役民丁糧米以大同米會減秩米七十五石十四斗二升水原植木軍五千六百九十六名每名糧米二升式米三十一石一斗八升廣州植木軍二千三百二十四名每名糧米二升式米三十五石南陽植木軍二千六百二十五名每名糧米二升式米八石十三斗六升安山植木軍六百六十八名每名糧米二升式米十七石振威植木軍一千二百七十五名每名糧米二升式米三十五石七斗六升龍仁植木軍二千六百六十三名每名糧米二升式米十四石十一斗二升陽城植木軍一千一百六名每名糧米二升式米九石十四斗八升果川植木軍七百四十九名每名糧米二升式米二十五石十四斗水原播種軍一千九百四十五名每名糧米二升式米三石禿城植木軍二百二十五名每名糧米二升式米十一石水原新邑案山植木軍八百二十五名每名糧米二升式合米二百六十八石二斗二升以水原辛亥條大同米會減○各邑自備植木軍給價以公穀會減秩南陽自備加植松雜木六千二百十八株使役軍五百十一名每名米二升式合米六石十二斗二升振威加植松木一萬一千四百八十株元分定民軍一千二百七十五名當日畢役餘暇使役每名米一升式合米八石七斗五升自備加植松雜木九千三百八十株載運牛馬一百三十四匹每匹米二升式合米一石十一斗八升陽城自備加植松木一千株使役軍一百名每名米二升式合米一石五斗果川自備加植松木一萬八千九十株使役軍六百三名每名米二升式合米八石六升雜木五十九馱每馱米二升式合米十一斗八升都合米二十七石三斗九升以各該邑會付還穀會減敎曰植木所用事面自別申飭該廳俾卽會減於本府納條其餘所謂自備之數必不以實報來更令報來近於屑越第令依此卽爲除給事令廟堂申飭該道
정조 16년 · 강
命襄陽府被燒貧戶稅大同布特爲蕩減竝與高城杆城等邑進供物種竝皆蠲免又以前下傳敎辭意飭諭御史
정조 16년 · 목
杆城襄陽高城等邑慰諭御史洪大協狀啓以爲臣先到原州監營流民安集之方燒戶奠接之策與道臣爛漫講確成出條目關飭於道內別邑亦作曉諭文揭榜於沿路店幕今月初二日馳到襄陽府被燒處石橋上福洞扶月等三里五十四戶之結構形止逐處看審則大小民戶已盡結構擧皆入處一無失所之患而其中造家二十六戶皆是貧殘之戶自官造給而家樣凡節渠輩以爲比前及勝造幕者二十七戶卽是稍實之戶急於營農姑作庇身之所農歇後造屋爲計買入他家者亦爲一戶故諭書辭意蠲惠諸條詳細曉諭後宣布朝家曠絕之德意則老少男女擧皆北望攢祝而老者感泣少者鼓舞燒燼處年麥被傷者初則萎枯旋得十六日雨澤次次回蘇見方肧胎或發穗別恤典則每戶米一石以附近倉所在還穀臣與該府使眼同分給大中戶還上一從排等數無論已受食未受食竝以今年條夏秋穀考準於分給擧案盡穀停退小殘戶還上雖無一體停退之令其在一視之道宜用坸惠之政故使之一幷停退至於雜役則無論官納之大小巨細已自營邑盡數蠲減柴木爲二百二十四束稿草爲二十八馱初非公用之需則給代一款自在勿論身布則五十四戶內有身役者二十二名所納布代錢亦爲勿論而各樣停減諸條與造家造幕數爻區別開錄于後襄陽高城燒戶中最無依者依杆城例山稅海稅當竝蕩減而今此五十四戶盡是野村之民初無山海稅所應者故欲爲代減則他條皆是莫重上供實無可施之策被燒民人輩皆以爲當此稅大同上納之期米錢或已納或將納容有推移之道至於麻絲則盡入回祿中布疋倅難辦納云故考出當納數爻則五十四戶稅大同布都數爲二十九疋八尺二寸而莫重惟正之供有不敢輕議且稍實戶則庶或有容力之道其中最貧窮民戶四戶當納爲二十一尺九寸班戶七戶當納爲四疋三十尺六寸合爲五疋十七尺五寸而至於班戶則旣無身布未蒙一視之澤情實可矜數亦零星竝令蠲減恐未知何如臣雖伏承便宜蘇救之命事係常供未敢擅便杆城高城燒戶已盡結構入處邑報今亦來到故臣方星火前進燒戶五十四戶內造家入處二十六戶瓦家一草家二十五造幕入處二十七戶他人家買得入處一戶○別恤典每戶大米一石合五十四石題給○大中戶新還上各穀一石一斗一升一合小殘戶新還上各穀二十七石十三斗二升六合三夕合新還上各穀二十八石十四斗三升七合三夕停退○有身役二十二名身布代錢四十八兩五錢蕩減敎曰狀請中不敢擅便云者不過數疋木卽爲蕩減至於野氓之異於山村浦戶無可減之稅者自進供物件勿拘蠲免事令廟堂分付觀此狀語傳敎本意似未領會大中戶之雜役云者指身布外公私賦役之謂也小殘獨戶之一竝勿論云者新舊還與身役及雜役一竝勿論之謂而勿論卽謂勿徵也後錄條列以大中小殘獨戶混置於停退中者未免不審然則身布外公私之役亦不蠲免乎枚擧此意卽令行會○敎曰關東御史下去時已有筵敎而御史雖諦聽其能便宜擧行未可必須有更爲申飭可無未究之嘆杆城一邑所捧屬於上供除非薦新所用外先自今年條爲先蠲免而如藥院納之不得不給代該院者亦令道伯條列狀聞事招致備卽傳于大臣卽爲分付御史及道伯
정조 16년 · 강
命多慶浦格浦兩鎭逋穀幷蕩減
정조 16년 · 목
全羅監司鄭民始狀啓以爲各鎭還餉虛留中如有年條未詳督徵無處者更加査櫛區別狀聞之意已爲馳啓矣各鎭中臨淄古今島蛇渡木浦鉢浦古突出薪智島智島金甲島逋穀則已爲準捧故竝移轉于他各邑俾絕換那相混彌縫無實之弊於蘭黔毛浦兩鎭則所逋之穀俱有當捧之處故今方次次督捧多慶浦格浦兩鎭則各人負逋一自壬午一自丙申因仍不捧年條別無未詳而其中流亡絕戶亦無親族者多慶浦各穀爲一百四十石七斗九升格浦各穀爲一百十六石六斗此則實無準捧之道敎以多慶浦格浦難捧之穀旣甚些略勿徵事令廟堂分付
정조 16년 · 목
禁府以允德病重啓也
정조 16년 · 강
以李在學丁範祖金履禧李壽咸爲承旨竝前望也尋遞範祖履禧
정조 16년 · 강
飭京兆坊民遘癘者賙救之方往復大臣論理草記
정조 16년 · 목
敎曰觀此諸道狀啓癘氣之尙不止息殊甚悶慮賙窮救療之方才有申飭諸道而京中則近果如何或有飢不能抵病而損瘠之類乎判尹旣兼該廳堂上酌量事勢往復大臣論理草記事分付
정조 16년 · 강
命廟堂關飭嶺南伯統營支放所需穀簿互換或從他變通間指一狀聞
정조 16년 · 목
備局啓言取見統制使李潤慶狀本則以爲本營穀簿目今所存爲二十二萬餘石而兩南船運會內外耗條與別餉耗及六千包移貿之租合以計之不過爲折租一萬七千一百三十一石零較諸應下不足爲一萬三千七百五十七石零故不得不犯用沿邑元穀自昨冬本道道臣將行裒益之政無論山沿只取耗條無犯元穀事成出節目云若於節目未成之前不足之料需如不得變通則此甚罔措本道沿邑鎭所在京司句管穀合爲累十萬石而本營會外穀之在本道山郡者折租爲六千五十八石零以此互換取耗則耗爲六百五石零而不足猶爲一萬三千一百五十二石零此則以湖南所在本營會外穀折租十三萬五千四百八十九石零互換本道沿邑他衙門穀取耗添用則各樣耗條合爲三萬一千二百八十四石零可無支放不贍之慮而此不過文簿去來少無相妨之端請令廟堂稟旨分付矣本道山郡穀之互換沿穀均是道內數亦無多容或可許而至於湖穀之換以本道沿穀恐有決不然者該營以統制三道之地分置營穀於三道者制置之意本自深焉今爲一時取耗之便都聚一道已乖舊法雖以本道事勢言之沿邑穀簿擧皆不敷若以十數萬石統穀互換以置則不但餘數之無幾統穀所在之邑爲弊多端然而此乃遙度之言不如更問本道而處之請以此狀辭關飭道臣往復停當互換穀簿或從他變通間指一狀聞後稟處允之
정조 16년 · 강
重推黃海監司李敬一仍飭道內鎭弊區處之方更爲論啓
정조 16년 · 목
備局啓言文城釐弊事及諸鎭簽丁分還之弊論理狀聞之意行會該道矣卽見黃海監司李敬一狀啓則以爲五山城則只有守堞軍官部將募軍等名色元無闕額還穀則附近邑民城內居戶通同分受別無爲弊而但科外雜費無他措辦徵斂城民逃散相續城堞軍器公廨等修補之役例自所屬各邑擔當而蔑視鎭將不肯聽施故自臣營發關申飭而若不別立科條嚴明定式則恐有龍謬之弊至於各鎭則軍政還穀收斂最是難支之弊而東里軍額未塡代者爲百餘名位羅文山闕額爲二百名或百餘名善積闕額爲二百名所已闕額爲三百六十一名文城闕額爲一百七十五名各自案付邑勿論邑鎭民通同塡代而該鎭隨闕卽報兵營關飭該邑使之塡克如或遲滯守令論責事定式施行而收斂一款無鎭無之凡係斂民之不正名色今方關飭帥臣査問邑鎭使之一竝革去還穀則東里䔉山從前以邑鎭民通融分給今不必擧論位羅文山白峙旣無爲弊依前分給鎭民善積所已文城所受偏多姑令遍分於邑鎭民稍待鎭民之還集更爲釐正似涉便宜請令廟堂稟旨分付矣本道五山城八鎭何鎭無弊何城無瘼當初判付辭意旣已照燭無餘不必更爲論列而今此狀辭以還政軍政收斂等名目爲三大弊其所捄弊之要外面見之誠似然矣而其中實有行不得者還穀之遍分邑鎭猶可成說至於軍政則當此閑丁極艱之時乃以二三百闕額使之塡克於一時則守令未知以何術應之得免罪責乎收斂則以帥臣狀本見之所謂戶役錢二兩零柴價錢二兩零生雞馬草等名色乃是本鎭取用者而一竝革罷則所謂鎭將其將無食無柴無饌無馬而坐以官爲名寧有如許貌樣乎至於文書持者雇價鎭吏廳所用紙價新奮官迎送時馱價及其他零瑣名色皆不得不收捧於民戶者文城如此則他鎭可以旁照此皆非不正名色則決是不可革罷之事而今乃曰關飭帥臣一竝革去未知革去之後將欲給代乎抑不爲給代只令革去而猶可以保得鎭樣耶大凡爲民革弊之事以口而已以文而已則觀瞻雖美實效全無其在務實之政臣不敢循例覆啓請該道道臣從重推考其所區處之方更令一一論列馳啓後更爲稟處允之敎以使卿回啓者以狀語之太不着題嚴飭更卽修啓
정조 16년 · 강
以朴祐源爲吏曹參判前望也
정조 16년 · 강
吏曹判書金履素陳疏賜批